b"\n_START_ARTICLE_\nFerrer camanegre\n_START_SECTION_\nH\xc3\xa0bitat\n_START_PARAGRAPH_\nViu en basses, pantans, llacs i tamb\xc3\xa9 en rius de poc corrent.\n_START_SECTION_\nIdentificaci\xc3\xb3\n_START_PARAGRAPH_\nEls mascles tenen els ulls vermells, el t\xc3\xb2rax fosc amb franges vermelles o groguenques, l'abdomen vermell amb franges negres i les potes negres._NEWLINE_Les femelles presenten tres formes de color, per\xc3\xb2 totes tenen bandes grogues al voltant dels segments abdominals. La forma typica t\xc3\xa9 els segments abdominals vermells amb l\xc3\xadnies negres; la forma fulvipes t\xc3\xa9 l'abdomen quasi vermell del tot; la forma melanotum t\xc3\xa9 l'abdomen quasi totalment negre._NEWLINE_'F\xc3\xa0cilment poden ser confosos amb el ferrer cama-roig (Ceriagrion tenellum), per\xc3\xb2 aquest t\xc3\xa9 les potes groguenques o vermelles. A Gr\xc3\xa8cia i Alb\xc3\xa0nia hi ha una esp\xc3\xa8cie semblant, Pyrrhosoma elisabethae. S\xc3\xb3n molt semblants; les femelles tenen el pronot lleugerament diferent amb plecs profunds en el marge posterior. Els mascles es diferencien pels seus ap\xc3\xa8ndixs inferiors, que s\xc3\xb3n m\xc3\xa9s llargs que els superiors.\n_START_SECTION_\nComportament\n_START_PARAGRAPH_\nEl Ferrer camanegre \xc3\xa9s sovint el primer zig\xc3\xb2pter a emergir, normalment a l'abril o el maig. \xc3\x89s molt com\xc3\xba i se'l pot veure fins a finals de juliol o mig agost._NEWLINE_Les larves viuen en el fons i entre la vegetaci\xc3\xb3 subaqu\xc3\xa0tica. S'alimenten d'altres larves d'insectes i de petits crustacis. _NEWLINE_Un cop arriben al final de la seva etapa larv\xc3\xa0ria surten de l'aigua, pugen per les tiges de les plantes de la vora de l'aigua i es transformen en adults. Per fer-ho trenquen la pell i emergeixen com a imagos, deixant l'ex\xc3\xbavia enganxada a la planta._NEWLINE_Durant un temps els adults s'allunyen de l'aigua fins que maduren; llavors tornen i s'aparellen. El mascle subjecta la femella en t\xc3\xa0ndem mentre aquesta fa la posta sobre les plantes aqu\xc3\xa0tiques."